CELEX: 62013TN0245
Language: mt
Date: 2013-05-02 00:00:00
Title: Kawża T-245/13: Rikors ippreżentat fit- 2 ta’ Mejju 2013 — Ir-Renju Unit vs Il-Kummissjoni

29.6.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 189/27
            
         Rikors ippreżentat fit-2 ta’ Mejju 2013 — Ir-Renju Unit vs Il-Kummissjoni
   (Kawża T-245/13)
   2013/C 189/56
   Lingwa tal-kawża: l-Ingliż
   
      Partijiet
   
   
      Rikorrent: Ir-Renju Unit tal-Gran Brittanja u l-Irlanda ta’ Fuq (rappreżentanti: D. Wyatt, QC, V. Wakefield, Barrister, u C. Murrell, aġent)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-Deċiżjoni tal-Kummissjoni 2013/123/UE, tas-26 ta’ Frar 2013, dwar l-esklużjoni mill-finanzjament tal-Unjoni Ewropea ta’ ċertu nefqa mġarrba mill-Istati Membri, sa fejn din tikkonċerna daħla fl-Anness fir-rigward ta’ korrezzjoni estrapolata ta’ 5,19 % tan-nefqa magħmula mill-Irlanda ta’ Fuq matul is-sena finanzjarja 2010 li tammonta għal EUR 16 513 582,57 (ara ĠU L 67, p. 20); u
            
         
               —
            
            
               tikkundanna lill-Kummissjoni tħallas l-ispejjeż tar-Renju Unit
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka żewġ motivi.
   
               (1)
            
            
               L-ewwel motiv ibbażat fuq l-allegazzjoni li l-Kummissjoni wettqet żbalji ta’ liġi u ta’ fatt, u naqset milli tiħu inkunsiderazzjoni elementi rilevanti għall-iskala tat-telf possibbli għall-fondi tal-UE, fir-rigward tar-riskju għal tali fondi minħabba nefqa fis-snin tat-talba 2009 li jirriżulta minn żbalji fl-istabbiliment ta’ żona eliġibbli fl-2005 li jaffettwa l-allokazzjoni inizjali ta’ drittijiet, u (b’konsegwenza ta’ dan) naqset milli tiħu inkunsiderazzjoni l-fatt li fil-parti l-kbira tal-każijiet ta’ pagamenti żejda lil bdiewa, ir-riskju għall-fondi kien wieħed limitat għal madwar 22 % tan-nefqa, li hija l-proporzjoni tan-nefqa li tinkludi l-“element żona”.
            
         
               (2)
            
            
               It-tieni motiv ibbażat fuq l-allegazzjoni li l-Kummissjoni wettqet żbalji ta’ liġi u ta’ fatt, sa fejn ikkonkludiet b’mod żbaljat li n-Northern Ireland Department of Agriculture and Rural Development (iktar ’il quddiem id-“DARD”) naqas milli japplika, b’mod korrett jew b’ebda mod, dispożizzjonijiet dwar sanzjonijiet, ħlas lura ta’ ħlasijiet indebiti u nuqqas ta’ konformità intenzjonata, u li l-Kummissjoni b’hekk issovravalutat u/jew naqset milli tikkunsidra elementi rilevanti għall-iskala tat-telf possibbli għall-fondi tal-UE. B’mod partikolari, il-Kummissjoni:
               
                           —
                        
                        
                           ikkritikat b’mod żbaljat allegat kalkolu mill-ġdid “sistematiku” ta’ drittijiet ta’ ħlas minn DARD;
                        
                     
                           —
                        
                        
                           sostniet b’mod skorett li żbalji fl-2005 seta’ jkollhom effetti materjali fuq l-element storiku tal-valur tad-drittijiet;
                        
                     
                           —
                        
                        
                           adottat metodu skorett tal-kalkolu tal-pagamenti żejda;
                        
                     
                           —
                        
                        
                           adottat approċċ żbaljat għas-sanżjonijiet, b’mod partikolari billi:
                           
                                       —
                                    
                                    
                                       adottat metodu żbaljat għall-kalkolu tas-sanzjonijiet; u
                                    
                                 
                                       —
                                    
                                    
                                       sostniet b’mod żbaljat li sanzjoni għandha tiġi imposta għal kull sena f’każijiet fejn sanzjoni kienet applikabbli fl-2005 iżda mhux fi snin sussegwenti tat-talba, f’dan il-każ fl-2009, fejn pagament żejjed irriżulta mill-istess żball bħal dak ippenalizzat fl-2005;
                                    
                                 
                     
                           —
                        
                        
                           adottat approċċ żbaljat għal nuqqas ta’ konformità intenzjonata.